CELEX: 62020CN0257
Language: el
Date: 2020-06-09 00:00:00
Title: Υπόθεση C-257/20: Αίτηση προδικαστικής αποφάσεως την οποία υπέβαλε το Varhoven administrativen sad στις 9 Ιουνίου 2020 — «Viva Telekom Bulgaria» EOOD κατά Direktor na Direktsia «Obzhalvane i danachno-osiguritelna praktika» — Sofia

24.8.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 279/36
            
         
      Αίτηση προδικαστικής αποφάσεως την οποία υπέβαλε το Varhoven administrativen sad στις 9 Ιουνίου 2020 — «Viva Telekom Bulgaria» EOOD κατά Direktor na Direktsia «Obzhalvane i danachno-osiguritelna praktika» — Sofia
      (Υπόθεση C-257/20)
      (2020/C 279/48)
      Γλώσσα διαδικασίας: η βουλγαρική
      
         Αιτούν δικαστήριο
      
      Varhoven administrativen sad
      
         Διάδικοι στην υπόθεση της κύριας δίκης
      
      
         Προσφεύγουσα:«Viva Telekom Bulgaria» EOOD
      
         Καθού: Direktor na Direktsia «Obzhalvane i danachno-osiguritelna praktika» — Sofia
      
         Προδικαστικά ερωτήματα
      
      
                  1.
               
               
                  Αντιβαίνει στην αρχή της αναλογικότητας κατά το άρθρο 5, παράγραφος 4, και το άρθρο 12, στοιχείο β', της Συνθήκης για την Ευρωπαϊκή Ένωση και στο δικαίωμα για πραγματική προσφυγή ενώπιον δικαστηρίου κατά το άρθρο 47 του Χάρτη των Θεμελιωδών Δικαιωμάτων της Ευρωπαϊκής Ένωσης εθνική ρύθμιση όπως αυτή του άρθρου 16, παράγραφος 2, σημείο 3, του ZKPO (Zakon za korporativnoto podohodno oblagane [νόμου περί φορολογίας εταιριών]);
               
            
                  2.
               
               
                  Αποτελεί η είσπραξη τόκων σύμφωνα με το άρθρο 4, παράγραφος 1, στοιχείο δ', της οδηγίας 2003/49/ΕΚ4 (1), διανομή κερδών για την οποία ισχύει το άρθρο 5 της οδηγίας 2011/96/ΕΕ (2);
               
            
                  3.
               
               
                  Εφαρμόζεται η ρύθμιση του άρθρου 1, παράγραφος 1, στοιχείο β', παράγραφος 3, και του άρθρου 5 της οδηγίας 2011/96/ΕΕ σε πληρωμές από άτοκο δάνειο που εμπίπτει στο άρθρο 4, παράγραφος 1, στοιχείο δ', της οδηγίας 2003/49/ΕΚ, το οποίο καθίσταται ληξιπρόθεσμο 60 χρόνια μετά τη σύναψη της σχετικής συμβάσεως;
               
            
                  4.
               
               
                  Αντιβαίνουν στο άρθρο 49 και στο άρθρο 63, παράγραφοι 1 και 2 της Συνθήκης για τη Λειτουργία της Ευρωπαϊκής Ένωσης, στο άρθρο 1, παράγραφος 1, στοιχείο β', παράγραφος 3, και στο άρθρο 5 της οδηγίας 2011/96/ΕΕ και στο άρθρο 4, παράγραφος 1, στοιχείο δ', της οδηγίας 2003/49/ΕΚ, εθνική ρύθμιση, όπως αυτή του άρθρου 195, παράγραφος 1, του άρθρου 200, παράγραφος 2, του ZKPO και του άρθρου 200a, παράγραφος 1, και παράγραφος 5, σημείο 4, του ZKPO (καταργηθέν), όπως ίσχυαν αντίστοιχα από την 1η Ιανουαρίου 2011 έως την 1η Ιανουαρίου 2015, και του άρθρου 195, παράγραφος 1, παράγραφος 6, σημείο 3, και παράγραφος 11, σημείο 4, του ZKPO, όπως ίσχυσε μετά την 1η Ιανουαρίου 2015, καθώς και σχετική φορολογική πρακτική, κατά τις οποίες υπόκεινται σε παρακράτηση φόρου στην πηγή μη καταβληθέντες τόκοι που προέρχονται από άτοκο δάνειο χορηγηθέν από τη μητρική εταιρία με έδρα σε άλλο κράτος μέλος σε εγκατεστημένη στην ημεδαπή θυγατρική εταιρία, το οποίο καθίσταται ληξιπρόθεσμο 60 χρόνια μετά τις 22 Νοεμβρίου 2013;
               
            
                  5.
               
               
                  Αντιβαίνει στο άρθρο 3, παράγραφος 1, στοιχεία η' έως ι', στο άρθρο 5, παράγραφος 1, στοιχεία α' και β', στο άρθρο 7, παράγραφος 1, και στο άρθρο 8 της οδηγίας 2008/7/ΕΚ του Συμβουλίου, της 12ης Φεβρουαρίου 2008, περί των έμμεσων φόρων των επιβαλλόμενων επί των συγκεντρώσεων κεφαλαίων (3), εθνική ρύθμιση, όπως αυτή των άρθρων 16, παράγραφος 1, και παράγραφος 2, σημείο 3, και του άρθρου 195, παράγραφος 1, του ZKPO, περί φορολογήσεως στην πηγή των πλασματικών εσόδων από φόρους βάσει ατόκου δανείου χορηγηθέντος σε εγκατεστημένη στην ημεδαπή εταιρία από εταιρία άλλου κράτους μέλους που αποτελεί τον μοναδικό μέτοχο του κεφαλαίου της δανειολήπτριας εταιρίας;
               
            
                  6.
               
               
                  Παραβιάζει τις αρχές της ασφάλειας δικαίου και της προστασίας της δικαιολογημένης εμπιστοσύνης η μεταφορά στην εσωτερική έννομη τάξη της οδηγίας 2003/49/ΕΚ, στο άρθρο 200, παράγραφος 2 και στο άρθρο 200а, παράγραφος 1, και παράγραφος 5, σημείο 4, του ZKPO, κατά το έτος 2011 πριν από την πάροδο της καθορισθείσας στο παράρτημα VI, κεφάλαιο «Φορολογία», σημείο 3, της Πράξεως και του Πρωτοκόλλου επί της Συμβάσεως προσχωρήσεως της Δημοκρατίας της Βουλγαρίας στην Ευρωπαϊκή Ένωση μεταβατικής προθεσμίας, με τον καθορισμό του φορολογικού συντελεστή στο 10 %, αντί για τον προβλεπόμενο στην Πράξη και το Πρωτόκολλο της Συμβάσεως προσχωρήσεως ανώτατο φορολογικό συντελεστή του 5 %;
               
            
         (1)  Οδηγία 2003/49/ΕΚ του Συμβουλίου, της 3ης Ιουνίου 2003, για την καθιέρωση κοινού συστήματος φορολόγησης των τόκων και των δικαιωμάτων που καταβάλλονται μεταξύ συνδεδεμένων εταιρειών διαφορετικών κρατών μελών (ΕΕ 2003, L 157, σ. 49).
      
         (2)  Οδηγία 2011/96/ΕΕ του Συμβουλίου, της 30ής Νοεμβρίου 2011, σχετικά με το κοινό φορολογικό καθεστώς το οποίο ισχύει για τις μητρικές και τις θυγατρικές εταιρείες διαφορετικών κρατών μελών (ΕΕ 2011, L 345, σ. 8).
      
         (3)  ΕΕ 2008, L 46, σ. 11.